text: 風熱參布，雲物沸騰，太陰橫流，寒乃時至，涼雨並起，民病寒中，外發瘡瘍，內為泄滿，聖人遇之，和而不爭，往複之作，民病寒熱、瘧、泄、聾、瞑、嘔吐、上怫腫色變，是歲陽為天氣，陰為地氣，風火相值，其氣專，其化淳，又遇火運統之，運與天符，火化升明，天氣盈，先取化源，抑其運火，贊其金氣，則暴過不生，苛疾不起，歲宜鹹宜辛宜酸，滲之泄之漬之發之，觀氣寒溫，以調其過，運同風熱，宜多寒化，其化上鹹寒，中甘和，下辛涼，藥食宜也。